Document ID: 32010R1003

Reference:
9.11.2010
EL
Επίσημη Εφημερίδα της Ευρωπαϊκής Ένωσης
L 291/22
ΚΑΝΟΝΙΣΜΌΣ (ΕΕ) αριθ. 1003/2010 ΤΗΣ ΕΠΙΤΡΟΠΉΣ
της 8ης Νοεμβρίου 2010
σχετικά με τις απαιτήσεις έγκρισης τύπου για το χώρο τοποθέτησης και τη στερέωση των οπίσθιων πινακίδων κυκλοφορίας των μηχανοκίνητων οχημάτων και των ρυμουλκουμένων τους και την εφαρμογή του κανονισμού (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου για τις απαιτήσεις έγκρισης τύπου και γενικής ασφάλειας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφαλείας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (1) και ιδίως το άρθρο 14 παράγραφος 1 στοιχείο α),
Εκτιμώντας τα ακόλουθα:
(1)
Ο κανονισμός (ΕΚ) αριθ. 661/2009 αποτελεί επιμέρους κανονισμό στο πλαίσιο της διαδικασίας έγκρισης τύπου που προβλέπεται από την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (2).
(2)
Ο κανονισμός (ΕΚ) αριθ. 661/2009 καταργεί την οδηγία 70/222/ΕΟΚ του Συμβουλίου, της 20ής Μαρτίου 1970, περί προσεγγίσεως των νομοθεσιών των κρατών μελών που αφορούν στη θέση και στην τοποθέτηση των οπισθίων πινακίδων κυκλοφορίας των οχημάτων με κινητήρα και των ρυμουλκουμένων τους (3). Οι απαιτήσεις που καθορίζονται στην εν λόγω οδηγία πρέπει να μεταφερθούν στον παρόντα κανονισμό και, εάν χρειάζεται, να τροποποιηθούν, ώστε να προσαρμοστούν στην εξέλιξη των επιστημονικών και τεχνολογικών γνώσεων.
(3)
Ο κανονισμός (ΕΚ) αριθ. 661/2009 θεσπίζει θεμελιώδεις διατάξεις σχετικά με τις απαιτήσεις για την έγκριση τύπου μηχανοκίνητων οχημάτων και των ρυμουλκουμένων τους όσον αφορά το χώρο τοποθέτησης και τη στερέωση των οπίσθιων πινακίδων κυκλοφορίας. Συνεπώς, είναι απαραίτητο να θεσπιστούν επίσης ειδικές διαδικασίες, δοκιμές και απαιτήσεις για την εν λόγω έγκριση τύπου.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής μηχανοκίνητων οχημάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ορισμοί
Για τους σκοπούς του παρόντος κανονισμού, ισχύουν οι ακόλουθοι ορισμοί:
(1)
Ως «τύπος οχήματος όσον αφορά το χώρο τοποθέτησης και τη στερέωση των οπίσθιων πινακίδων κυκλοφορίας» νοούνται τα οχήματα τα οποία δεν εμφανίζουν μεταξύ τους διαφορές σε βασικά στοιχεία όπως τα ακόλουθα:
—
οι διαστάσεις του χώρου τοποθέτησης και στερέωσης της οπίσθιας πινακίδας κυκλοφορίας·
—
το σημείο που βρίσκεται ο χώρος τοποθέτησης και στερέωσης της οπίσθιας πινακίδας κυκλοφορίας·
—
το σχήμα της επιφάνειας για το χώρο τοποθέτησης και στερέωσης της οπίσθιας πινακίδας κυκλοφορίας.
(2)
Ως «σχεδόν επίπεδη επιφάνεια» νοείται μια επιφάνεια από στερεό υλικό, η οποία μπορεί επίσης να αποτελείται από πλέγμα που φέρει μοτίβο ή σχάρα και ακτίνα καμπυλότητας τουλάχιστον 5 000 mm.
(3)
Ως «επιφάνεια από πλέγμα που φέρει μοτίβο» νοείται η επιφάνεια που αποτελείται από ομοιόμορφα κατανεμημένα σχέδια σχημάτων όπως κύκλων, ελλείψεων, ρόμβων, ορθογωνίων ή τετράγωνων ανοιγμάτων κατά διαστήματα που δεν υπερβαίνουν τα 15 mm.
(4)
Ως «επιφάνεια από σχάρα» νοείται η επιφάνεια που αποτελείται από παράλληλες ράβδους οι οποίες είναι ομοιόμορφα κατανεμημένες και η μεταξύ τους απόσταση δεν υπερβαίνει τα 15 mm.
(5)
Ως «ονομαστική επιφάνεια» νοείται η θεωρητικά τέλεια από γεωμετρική άποψη επιφάνεια χωρίς να λαμβάνονται υπόψη οι ανωμαλίες της επιφάνειας όπως οι προεξοχές ή οι εσοχές.
(6)
Ως «διάμηκες μέσο επίπεδο του οχήματος» νοείται το επίπεδο συμμετρίας του οχήματος ή, εάν το όχημα δεν είναι συμμετρικό, το κατακόρυφο διάμηκες επίπεδο που διέρχεται από το μέσο των αξόνων του οχήματος.
(7)
Ως «κλίση» νοείται ο βαθμός γωνιακής απόκλισης σε σχέση με το κατακόρυφο επίπεδο.
Άρθρο 2
Διατάξεις για την έγκριση τύπου ΕΚ μηχανοκίνητου οχήματος ή ρυμουλκούμενου όσον αφορά το χώρο τοποθέτησης και τη στερέωση των οπίσθιων πινακίδων κυκλοφορίας
1.   Ο κατασκευαστής ή ο εκπρόσωπός του υποβάλλουν στην αρμόδια για την έγκριση τύπου αρχή την αίτηση για έγκριση τύπου ΕΚ ενός οχήματος όσον αφορά το χώρο τοποθέτησης και τη στερέωση των οπίσθιων πινακίδων κυκλοφορίας στα μηχανοκίνητα οχήματα και τα ρυμουλκούμενά τους.
2.   Η αίτηση καταρτίζεται σύμφωνα με το υπόδειγμα του δελτίου πληροφοριών που προβλέπεται στο μέρος 1 του παραρτήματος I.
3.   Αν πληρούνται οι συναφείς απαιτήσεις που ορίζονται στο παράρτημα ΙΙ του παρόντος κανονισμού, η αρμόδια για την έγκριση αρχή χορηγεί έγκριση τύπου ΕΚ και εκδίδει έναν αριθμό έγκρισης τύπου σύμφωνα με το σύστημα αρίθμησης που ορίζεται στο παράρτημα VII της οδηγίας 2007/46/ΕΚ.
Τα κράτη μέλη δεν επιτρέπεται να δίνουν τον ίδιο αριθμό σε άλλο τύπο οχήματος.
4.   Για τους σκοπούς της παραγράφου 3, η αρχή έγκρισης τύπου χορηγεί πιστοποιητικό έγκρισης τύπου ΕΚ, το οποίο καταρτίζεται σύμφωνα με το υπόδειγμα του μέρους 2 του παραρτήματος I.
Άρθρο 3
Ισχύς και επέκταση των εγκρίσεων που χορηγούνται βάσει της οδηγίας 70/222/ΕΟΚ
Οι εθνικές αρχές επιτρέπουν την πώληση και τη θέση σε κυκλοφορία οχημάτων που έχουν λάβει έγκριση τύπου πριν από την ημερομηνία που αναφέρεται στο άρθρο 13 παράγραφος 2 του κανονισμού (ΕΚ) αριθ. 661/2009 και εξακολουθούν να χορηγούν επέκταση εγκρίσεων για τα εν λόγω οχήματα σύμφωνα με τις διατάξεις της οδηγίας 70/222/ΕΟΚ.
Άρθρο 4
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Νοεμβρίου 2010.
Για την Επιτροπή
Ο Πρόεδρος
José Manuel BARROSO
(1)  ΕΕ L 200 της 31.7.2009, σ. 1.
(2)  ΕΕ L 263 της 9.10.2007, σ. 1.
(3)  ΕΕ L 76 της 6.4.1970, σ. 25.
ΠΑΡΑΡΤΗΜΑ I
Διοικητικά έγγραφα για την έγκριση τύπου ΕΚ μηχανοκίνητων οχημάτων και των ρυμουλκουμένων τους όσον αφορά το χώρο τοποθέτησης και τη στερέωση των οπίσθιων πινακίδων κυκλοφορίας
ΜΕΡΟΣ 1
Δελτίο πληροφοριών
ΥΠΟΔΕΙΓΜΑ
Δελτίο πληροφοριών αριθ. … σχετικά με την έγκριση τύπου ΕΚ μηχανοκίνητου οχήματος ή ρυμουλκούμενου όσον αφορά το χώρο τοποθέτησης και τη στερέωση των οπίσθιων πινακίδων κυκλοφορίας
Οι ακόλουθες πληροφορίες παρέχονται εις τριπλούν και περιλαμβάνουν πίνακα περιεχομένων. Τυχόν σχέδια υποβάλλονται σε κατάλληλη κλίμακα και με επαρκείς λεπτομέρειες σε μέγεθος Α4 ή σε φάκελο σχήματος Α4. Τυχόν φωτογραφίες παρουσιάζουν επαρκείς λεπτομέρειες.
Εάν τα συστήματα, τα κατασκευαστικά στοιχεία ή οι χωριστές τεχνικές μονάδες που αναφέρονται στο παρόν δελτίο πληροφοριών έχουν ηλεκτρονικό χειρισμό, δίνονται πληροφορίες σχετικά με την απόδοσή τους.
0.   ΓΕΝΙΚΑ
0.1.   Μάρκα (εμπορική ονομασία του κατασκευαστή): …
0.2.   Τύπος: …
0.2.1.   Εμπορική(-ές) ονομασία(-ες) (αν υπάρχει): …
0.3.   Μέσα αναγνώρισης του τύπου, εφόσον υπάρχει σήμανση επί του οχήματος (1): …
0.3.1.   Θέση της εν λόγω σήμανσης: …
0.4.   Κατηγορία του οχήματος (2): …
0.5.   Ονομασία και διεύθυνση κατασκευαστή: …
0.8.   Ονομασία(-ες) και διεύθυνση(-εις) της(των) εγκατάστασης(-σεων) συναρμολόγησης: …
0.9.   Ονοματεπώνυμο και διεύθυνση του αντιπροσώπου του κατασκευαστή (αν υπάρχει): …
1.   ΓΕΝΙΚΑ ΚΑΤΑΣΚΕΥΑΣΤΙΚΑ ΧΑΡΑΚΤΗΡΙΣΤΙΚΑ ΤΟΥ ΟΧΗΜΑΤΟΣ
1.1.   Φωτογραφίες και/ή σχέδια αντιπροσωπευτικού οχήματος: …
2.   ΜΑΖΕΣ ΚΑΙ ΔΙΑΣΤΑΣΕΙΣ (3)
 (4)
2.4.   Διαστάσεις του οχήματος (από άκρο σε άκρο)
2.4.2.   Για πλαίσιο με αμάξωμα
2.4.2.3.   Ύψος (σε θέση πορείας του οχήματος) (5) (για ρυθμιζόμενες καθ’ ύψος αναρτήσεις, να αναφέρεται η κανονική θέση πορείας): …
2.6.   Μάζα σε θέση πορείας του οχήματος
Μάζα του οχήματος με το αμάξωμα και, στην περίπτωση ρυμουλκού οχήματος κατηγορίας άλλης από τη M1, με διάταξη ζεύξης, εάν έχει τοποθετηθεί από τον κατασκευαστή, σε θέση πορείας του οχήματος, ή μάζα του πλαισίου ή του πλαισίου με θάλαμο, χωρίς αμάξωμα και/ή διάταξη ζεύξης αν ο κατασκευαστής δεν τοποθετεί το αμάξωμα και/ή τη διάταξη ζεύξης (συμπεριλαμβανομένων υγρών, εργαλείων, εφεδρικού τροχού, αν τοποθετείται, και οδηγού και, για τα λεωφορεία και πούλμαν, συνοδού, αν υπάρχει θέση συνοδού στο όχημα) (6) (μέγιστη και ελάχιστη τιμή για κάθε παραλλαγή): …
9.   ΑΜΑΞΩΜΑ
9.14.   Χώρος τοποθέτησης των οπίσθιων πινακίδων κυκλοφορίας (εφόσον απαιτείται, να σημειωθούν οι μέγιστες και ελάχιστες διαστάσεις και να χρησιμοποιηθούν σχέδια) …
9.14.1   Ύψος της άνω ακμής άνωθεν του οδοστρώματος: …
9.14.2   Ύψος της κάτω ακμής άνωθεν του οδοστρώματος: …
9.14.3   Απόσταση της γραμμής κέντρου από το διάμηκες μέσο επίπεδο του οχήματος: …
9.14.4.   Απόσταση από το αριστερό άκρο του οχήματος: …
9.14.5.   Διαστάσεις (μήκος x πλάτος): …
9.14.6.   Κλίση του επιπέδου ως προς την κατακόρυφο: …
9.14.7.   Γωνία ορατότητας στο οριζόντιο επίπεδο: …
Επεξηγηματικές σημειώσεις
ΜΕΡΟΣ 2
Πιστοποιητικό έγκρισης τύπου ΕΚ
ΥΠΟΔΕΙΓΜΑ
Μορφή: A4 (210 × 297 mm)
ΠΙΣΤΟΠΟΙΗΤΙΚΟ ΕΓΚΡΙΣΗΣ ΤΥΠΟΥ ΕΚ
Κοινοποίηση σχετικά με:
—
έγκριση τύπου ΕΚ (7)
—
επέκταση έγκρισης τύπου ΕΚ (7)
—
απόρριψη έγκρισης τύπου ΕΚ (7)
—
απόσυρση έγκρισης τύπου ΕΚ (7)
τύπου μηχανοκίνητου οχήματος ή ρυμουλκούμενου όσον αφορά το χώρο τοποθέτησης και τη στερέωση των οπίσθιων πινακίδων κυκλοφορίας
Σε σχέση με τον κανονισμό (ΕΕ) αριθ. 1003/2010 [ο παρών κανονισμός], όπως τροποποιήθηκε τελευταία με τον κανονισμό (ΕΕ) αριθ. …/… (7)
Αριθμός έγκρισης τύπου ΕΚ: …
Λόγος επέκτασης: …
ΤΜΗΜΑ Ι
0.1.   Μάρκα (εμπορική ονομασία του κατασκευαστή): …
0.2.   Τύπος: …
0.2.1.   Εμπορική(-ές) ονομασία(-ες) (αν υπάρχει): …
0.3.   Μέσα αναγνώρισης του τύπου εφόσον σημειώνονται επί του οχήματος (8): …
0.3.1.   Θέση της εν λόγω σήμανσης: …
0.4.   Κατηγορία οχήματος (9): …
0.5.   Ονομασία και διεύθυνση κατασκευαστή: …
0.8.   Ονομασία(-ες) και διεύθυνση(-εις) της(των) εγκατάστασης(-σεων) συναρμολόγησης: …
0.9.   Ονοματεπώνυμο και διεύθυνση του αντιπροσώπου του κατασκευαστή (αν υπάρχει): …
ΤΜΗΜΑ ΙΙ
1.   Πρόσθετες πληροφορίες: βλ. προσθήκη.
2.   Υπεύθυνη τεχνική υπηρεσία διενέργειας των δοκιμών: …
3.   Ημερομηνία της έκθεσης δοκιμής: …
4.   Αριθμός της έκθεσης δοκιμής: …
5.   Παρατηρήσεις (εάν υπάρχουν): βλ. προσθήκη.
6.   Τόπος: …
7.   Ημερομηνία: …
8.   Υπογραφή: …
Συνημμένα
:
Τεύχος πληροφοριών
Έκθεση δοκιμής
(1)  Εάν τα μέσα αναγνώρισης του τύπου περιέχουν χαρακτήρες άσχετους προς την περιγραφή του τύπου του οχήματος, του κατασκευαστικού στοιχείου ή της χωριστής τεχνικής μονάδας που καλύπτεται από το παρόν δελτίο πληροφοριών, οι εν λόγω χαρακτήρες συμβολίζονται στα έγγραφα με λατινικό ερωτηματικό: «?» (π.χ. ABC??123??).
(2)  Κατατάσσονται σύμφωνα με τους ορισμούς που παρατίθενται στο μέρος Α του παραρτήματος ΙΙ της οδηγίας 2007/46/ΕΚ.
(3)  Όταν υπάρχει έκδοση με κανονικό θάλαμο οδήγησης και άλλη με κουκέτα, δηλώνονται και οι δύο σειρές μαζών και διαστάσεων.
(4)  Πρότυπο ISO 612: 1978 - Οδικά οχήματα - Διαστάσεις μηχανοκίνητων οχημάτων και ρυμουλκούμενων οχημάτων - όροι και ορισμοί.
(5)
(ζ8)
Όρος αριθ. 6.3.
(6)  Η μάζα του οδηγού και του (τυχόν) συνοδηγού εκτιμάται σε 75 kg (από τα οποία 68 kg είναι η μάζα του επιβάτη και 7 kg η μάζα των αποσκευών σύμφωνα με το πρότυπο ISO 2416 - 1992), η δεξαμενή καυσίμου πληρούται έως το 90 % και τα υπόλοιπα συστήματα που περιέχουν υγρά (εκτός από τα συστήματα για το χρησιμοποιημένο νερό) έως το 100% της χωρητικότητας που καθορίζει ο κατασκευαστής.
(7)  Διαγράφεται ότι δεν ισχύει.
(8)  Εάν τα μέσα αναγνώρισης του τύπου περιέχουν χαρακτήρες άσχετους προς την περιγραφή του τύπου του οχήματος, του κατασκευαστικού στοιχείου ή της χωριστής τεχνικής μονάδας που καλύπτεται από το παρόν δελτίο πληροφοριών, οι εν λόγω χαρακτήρες συμβολίζονται στα έγγραφα με λατινικό ερωτηματικό: «?» (π.χ. ABC??123??).
(9)  Όπως ορίζεται στο παράρτημα II τμήμα A της οδηγίας 2007/46/ΕΚ.
Προσθήκη
στο πιστοποιητικό έγκρισης τύπου ΕΚ αριθ. …
1.
Πρόσθετες πληροφορίες:
1.1.
Σύντομη περιγραφή του τύπου οχήματος, όσον αφορά τη δομή, τις διαστάσεις, τις γραμμές και τα συστατικά υλικά: …
1.2.
Περιγραφή του χώρου τοποθέτησης της οπίσθιας πινακίδας κυκλοφορίας: …
2.
Ο χώρος τοποθέτησης της οπίσθιας πινακίδας κυκλοφορίας είναι κατάλληλος για τη στερέωση πινακίδας κυκλοφορίας μεγέθους έως (mm): 520 × 120/340 × 240 (1)
3.
Θέση του χώρου της οπίσθιας πινακίδας κυκλοφορίας: αριστερά από το κέντρο/κέντρο (1)
4.
Ο χώρος της οπίσθιας πινακίδας κυκλοφορίας επισκιάζεται εάν τοποθετηθεί σύστημα μηχανικής ζεύξης: ναι/όχι (1).
5.
Παρατηρήσεις: …
(1)  Διαγράφεται ό,τι δεν ισχύει.
ΠΑΡΑΡΤΗΜΑ II
Απαιτήσεις όσον αφορά το χώρο τοποθέτησης και τη στερέωση των οπίσθιων πινακίδων κυκλοφορίας
1.   ΑΠΑΙΤΗΣΕΙΣ
1.1.   Σχήμα και διαστάσεις του χώρου τοποθέτησης της οπίσθιας πινακίδας κυκλοφορίας.
1.1.1.
Ο χώρος τοποθέτησης περιλαμβάνει μία επίπεδη ή σχεδόν επίπεδη ορθογώνια επιφάνεια με τις ακόλουθες ελάχιστες διαστάσεις:
είτε
πλάτος
:
520 mm
ύψος
:
120 mm
είτε
πλάτος
:
340 mm
ύψος
:
240 mm
1.1.2.
Η επιφάνεια που θα καλυφθεί από την πινακίδα κυκλοφορίας μπορεί να έχει οπές ή κενά.
1.1.2.1.
Εάν πρόκειται για οχήματα της κατηγορίας Μ1 το πλάτος της οπής ή του κενού δεν πρέπει να υπερβαίνει τα 40 mm χωρίς να απαιτείται να ληφθεί υπόψη το μήκος.
1.1.3.
Η επιφάνεια που θα καλυφθεί από την πινακίδα κυκλοφορίας μπορεί να έχει προεξοχές με την προϋπόθεση ότι δεν εξέχουν περισσότερο από 5,0 mm ως προς την ονομαστική επιφάνεια. Δεν λαμβάνονται υπόψη τα επιθέματα από πολύ μαλακά υλικά, όπως αφρός ή τσόχα, που σκοπό έχουν την απορρόφηση των κραδασμών της πινακίδας κυκλοφορίας.
1.2.   Τοποθέτηση και στερέωση της οπίσθιας πινακίδας κυκλοφορίας.
1.2.1.
Ο χώρος τοποθέτησης είναι τέτοιος ώστε η πινακίδα κυκλοφορίας, μετά τη στερέωσή της σύμφωνα με τις οδηγίες του κατασκευαστή, να έχει τα ακόλουθα χαρακτηριστικά:
1.2.1.1.
Θέση της πινακίδας ως προς το διάμηκες μέσο επίπεδο του οχήματος:
1.2.1.1.1.
Το σημείο του κέντρου της πινακίδας δεν πρέπει να βρίσκεται προς τα δεξιά του διαμήκους μέσου επιπέδου του οχήματος.
1.2.1.2.
Θέση της πινακίδας ως προς το κατακόρυφο διάμηκες επίπεδο του οχήματος:
1.2.1.2.1.
Η πινακίδα πρέπει να είναι κάθετη προς το διάμηκες επίπεδο του οχήματος.
1.2.1.2.2.
Η αριστερή ακμή της πινακίδας δεν πρέπει να βρίσκεται αριστερά από το κατακόρυφο επίπεδο το οποίο είναι παράλληλο προς το διάμηκες μέσο επίπεδο του οχήματος και αγγίζει την ακραία εξωτερική ακμή του οχήματος.
1.2.1.3.
Θέση της πινακίδας ως προς το κατακόρυφο εγκάρσιο επίπεδο:
1.2.1.3.1.
Η πινακίδα μπορεί να έχει κλίση προς το κατακόρυφο:
1.2.1.3.1.1.
Όχι μικρότερη από – 5° και όχι μεγαλύτερη από 30°, με την προϋπόθεση ότι το ύψος της επάνω ακμής της πινακίδας δεν είναι περισσότερο από 1,20 m από την επιφάνεια του εδάφους·
1.2.1.3.1.2.
Όχι μικρότερη από – 15° και όχι μεγαλύτερη από 5°, με την προϋπόθεση ότι το ύψος της επάνω ακμής της πινακίδας δεν είναι περισσότερο από 1,20 m από την επιφάνεια του εδάφους ·
1.2.1.4.
Ύψος της πινακίδας από την επιφάνεια του εδάφους:
1.2.1.4.1.
Το ύψος της κάτω ακμής της πινακίδας από την επιφάνεια του εδάφους δεν πρέπει να είναι μικρότερο από 0,30 m·
1.2.1.4.2.
Το ύψος της επάνω ακμής της πινακίδας από την επιφάνεια του εδάφους δεν πρέπει να υπερβαίνει το 1,20 m· Ωστόσο, εάν για πρακτικούς λόγους δεν είναι δυνατή η συμμόρφωση με τη διάταξη για το ύψος, λόγω της κατασκευής του οχήματος, το μέγιστο ύψος μπορεί να υπερβαίνει το 1,20 m, με την προϋπόθεση ότι είναι όσο το δυνατόν πιο κοντά στο όριο αυτό επιτρέπουν τα κατασκευαστικά χαρακτηριστικά του οχήματος και σε καμία περίπτωση δεν υπερβαίνει τα 2,00 m.
1.2.1.5.
Γεωμετρική ορατότητα:
1.2.1.5.1.
Εάν το ύψος της επάνω ακμής της πινακίδας από την επιφάνεια του εδάφους δεν υπερβαίνει το 1,20 m, η πινακίδα πρέπει να είναι ορατή σε όλο το χώρο, καθώς και μέσα στα ακόλουθα τέσσερα επίπεδα:
—
τα δύο κατακόρυφα επίπεδα που διέρχονται από τις δύο πλευρικές ακμές της πινακίδας και σχηματίζουν προς το εξωτερικό γωνία 30° με το διάμηκες μέσο επίπεδο του οχήματος,
—
το επίπεδο που διέρχεται από την επάνω ακμή της πινακίδας και σχηματίζει προς τα επάνω γωνία 15° με το οριζόντιο επίπεδο,
—
το οριζόντιο επίπεδο που διέρχεται από την κάτω ακμή της πινακίδας.
1.2.1.5.2.
Εάν το ύψος της επάνω ακμής της πινακίδας από την επιφάνεια του εδάφους υπερβαίνει το 1,20 m, η πινακίδα πρέπει να είναι ορατή σε όλο το χώρο, καθώς και μέσα στα ακόλουθα τέσσερα επίπεδα:
—
τα δύο κατακόρυφα επίπεδα που διέρχονται από τις δύο πλευρικές ακμές της πινακίδας και σχηματίζουν προς το εξωτερικό γωνία 30° με το διάμηκες μέσο επίπεδο του οχήματος,
—
το επίπεδο που διέρχεται από την επάνω ακμή της πινακίδας και σχηματίζει προς τα επάνω γωνία 15° με το οριζόντιο επίπεδο,
—
το επίπεδο που διέρχεται από την κάτω ακμή της πινακίδας και σχηματίζει προς τα κάτω γωνία 15° με το οριζόντιο επίπεδο.
1.2.1.6.
Ο χώρος μεταξύ των ακμών της τοποθετημένης και στερεωμένης πινακίδας κυκλοφορίας και της πραγματικής επιφάνειας του χώρου της πινακίδας κυκλοφορίας δεν πρέπει να υπερβαίνει τα 5,0 mm κατά μήκος όλου του περιγράμματος της πινακίδας κυκλοφορίας.
1.2.1.6.1.
Οι διαστάσεις του χώρου είναι δυνατόν τοπικά να υπερβαίνουν τις ανώτατες τιμές που ορίζουν οι προδιαγραφές εάν η μέτρηση γίνεται σε οπή ή κενό της επιφάνειας με πλέγμα που φέρει μοτίβο ή μεταξύ των παράλληλων ράβδων επιφάνειας με σχάρα.
1.2.2.
Η πραγματική θέση και το σχήμα της τοποθετημένης και στερεωμένης πινακίδας κυκλοφορίας όπως καθορίζεται σύμφωνα με την παράγραφο 1.2, ιδίως η τελική ακτίνα καμπυλότητάς της, λαμβάνονται υπόψη όσον αφορά τις απαιτήσεις για το σύστημα φωτισμού της οπίσθιας πινακίδας κυκλοφορίας.
1.2.3.
Εάν ο χώρος τοποθέτησης της οπίσθιας πινακίδας κυκλοφορίας επισκιάζεται μέσα στα επίπεδα γεωμετρικής ορατότητας λόγω της εγκατάστασης οποιουδήποτε συστήματος μηχανικής ζεύξης, το γεγονός αυτό θα πρέπει να σημειώνεται στην έκθεση δοκιμής και να αναφέρεται στο πιστοποιητικό έγκρισης τύπου ΕΚ.
2.   ΔΙΑΔΙΚΑΣΙΑ ΔΟΚΙΜΗΣ
2.1.   Προσδιορισμός της κατακόρυφης κλίσης και του ύψους της πινακίδας κυκλοφορίας από την επιφάνεια του εδάφους.
2.1.1.
Το όχημα τοποθετείται σε ομαλή επιφάνεια εδάφους με τη μάζα οχήματος προσαρμοσμένη στη μάζα σε θέση πορείας του οχήματος που έχει δηλώσει ο κατασκευαστής, αλλά χωρίς τον οδηγό, πριν γίνουν οι μετρήσεις.
2.1.2.
Εάν το όχημα είναι εξοπλισμένο με υδροπνευματική, υδραυλική ή πνευματική ανάρτηση ή διάταξη αυτόματης επαναφοράς αναλόγως του φορτίου, δοκιμάζεται με την ανάρτηση ή τη διάταξη στην κανονική κατάσταση λειτουργίας που καθορίζεται από τον κατασκευαστή.
2.1.3.
Εάν η πινακίδα κυκλοφορίας είναι στραμμένη προς τα κάτω, το αποτέλεσμα της μέτρησης που αφορά την κλίση εκφράζεται με αρνητικό αριθμό.
2.2.   Οι μετρήσεις των προεξοχών γίνονται κατακόρυφα και απευθείας προς την ονομαστική επιφάνεια που πρόκειται να καλυφθεί από την πινακίδα κυκλοφορίας.
2.3.   Η μέτρηση του χώρου μεταξύ της ακμής της τοποθετημένης και στερεωμένης πινακίδας κυκλοφορίας και της πραγματικής επιφάνειας γίνεται κατακόρυφα και απευθείας προς την πραγματική επιφάνεια που πρόκειται να καλυφθεί από την πινακίδα κυκλοφορίας.
2.4.   Η πινακίδα κυκλοφορίας που χρησιμοποιείται για τον έλεγχο της συμμόρφωσης έχει το ένα από τα δύο μεγέθη που καθορίζονται στην παράγραφο 1.1.1.

Summary:
Οπίσθιες πινακίδες κυκλοφορίας των μηχανοκίνητων οχημάτων
Οπίσθιες πινακίδες κυκλοφορίας των μηχανοκίνητων οχημάτων
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Κανονισμός (ΕΕ) αριθ. 1003/2010 — απαιτήσεις έγκρισης τύπου για το χώρο τοποθέτησης και τη στερέωση των οπίσθιων πινακίδων κυκλοφορίας των μηχανοκίνητων οχημάτων και των ρυμουλκουμένων τους
ΠΟΙΟΣ ΕΙΝΑΙ Ο ΣΚΟΠΟΣ ΤΟΥ ΚΑΝΟΝΙΣΜΟΥ;
Ο κανονισμός καθορίζει τους κανόνες σχετικά με το χώρο τοποθέτησης και τη στερέωση των οπίσθιων πινακίδων κυκλοφορίας των μηχανοκίνητων οχημάτων και των ρυμουλκουμένων τους.  Σκοπός του κανονισμού είναι η προσαρμογή των τρεχουσών απαιτήσεων στις εξελίξεις των επιστημονικών και τεχνικών γνώσεων.  Ο κανονισμός (ΕΕ) 2015/166 τροποποιεί το παράρτημα II του κανονισμού σχετικά με τις απαιτήσεις για το χώρο τοποθέτησης και τη στερέωση των οπίσθιων πινακίδων κυκλοφορίας, καθώς και αναφορικά με τις σχετικές διαδικασίες δοκιμής.  
ΒΑΣΙΚΑ ΣΗΜΕΙΑ
Ο κανονισμός θεσπίζει τους κανόνες για την έγκριση τύπου των μηχανοκίνητων οχημάτων και των ρυμουλκουμένων τους όσον αφορά το χώρο τοποθέτησης και τη στερέωση των οπίσθιων πινακίδων κυκλοφορίας. Ο κανονισμός αποτελεί μέρος της εφαρμογής του κανονισμού (ΕΚ) αριθ. 661/2009 για την έγκριση τύπου των μηχανοκίνητων οχημάτων και των ρυμουλκουμένων τους.
Απαιτήσεις για το χώρο τοποθέτησης και τη στερέωση των οπίσθιων πινακίδων κυκλοφορίαςΟ χώρος για την οπίσθια πινακίδα κυκλοφορίας πρέπει να περιλαμβάνει μία επίπεδη ή σχεδόν επίπεδη ορθογώνια επιφάνεια των παρακάτω διαστάσεων:πλάτους 520 χιλιοστών και ύψους 120 χιλιοστών ή  πλάτους 340 χιλιοστών και ύψους 240 χιλιοστών.  Η τροποποίηση του κανονισμού (ΕΕ) 2015/166 διευκρινίζει τις απαιτήσεις σχετικά με τη στερέωση της οπίσθιας πινακίδας κυκλοφορίας:η πινακίδα πρέπει να βρίσκεται σε ορθή γωνία (+/- 5°) προς το διάμηκες επίπεδο του οχήματος·  το ύψος της κάτω ακμής της πινακίδας από το έδαφος πρέπει να υπερβαίνει τα 0,30 m·  η πινακίδα πρέπει να είναι ορατή σε όλο τον χώρο·  οι ειδικοί κανόνες για την ορατότητα της πινακίδας εξαρτώνται από το ύψος της επάνω ακμής της πινακίδας — είτε υπερβαίνει το 1,20 m από το έδαφος είτε όχι.  Ο κανονισμός θεσπίζει επίσης διαδικασίες δοκιμής για τον έλεγχο της συμμόρφωσης.
Κανόνες για την έγκριση τύπου ΕΕΟ κατασκευαστής του οχήματος πρέπει να υποβάλλει αίτηση για έγκριση τύπου ΕΕ στην αρμόδια αρχή. Η εν λόγω αίτηση πρέπει να περιλαμβάνει τα εξής:τη μάρκα και τον τύπο του οχήματος·  τις διαστάσεις του χώρου τοποθέτησης οπίσθιων πινακίδων κυκλοφορίας·  το ύψος των ακμών από το οδόστρωμα.  Εάν η αρμόδια αρχή κρίνει ότι το όχημα πληροί όλες τις απαιτήσεις σχετικά με το χώρο τοποθέτησης και τη στερέωση της οπίσθιας πινακίδας κυκλοφορίας, οφείλει να χορηγεί έγκριση τύπου ΕΕ και να εκδίδει αριθμό έγκρισης τύπου σύμφωνα με την οδηγία 2007/46/ΕΚ.
ΑΠΟ ΠΟΤΕ ΕΦΑΡΜΟΖΕΤΑΙ Ο ΚΑΝΟΝΙΣΜΟΣ;
Ο κανονισμός εφαρμόζεται από τις 29 Νοεμβρίου 2010.
ΓΕΝΙΚΟ ΠΛΑΙΣΙΟ
Για περισσότερες πληροφορίες, βλέπε:Οδηγίες και κανονισμοί για τα μηχανοκίνητα οχήματα, τα ρυμουλκούμενα, συστήματα και κατασκευαστικά στοιχεία τους (Ευρωπαϊκή Επιτροπή).  
ΒΑΣΙΚΟ ΚΕΙΜΕΝΟ
Κανονισμός (ΕΕ) αριθ. 1003/2010 της Επιτροπής, της 8ης Νοεμβρίου 2010, σχετικά με τις απαιτήσεις έγκρισης τύπου για το χώρο τοποθέτησης και τη στερέωση των οπίσθιων πινακίδων κυκλοφορίας των μηχανοκίνητων οχημάτων και των ρυμουλκουμένων τους και την εφαρμογή του κανονισμού (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου για τις απαιτήσεις έγκρισης τύπου και γενικής ασφάλειας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (ΕΕ L 291 της 9.11.2010, σ. 22-30)
Οι διαδοχικές τροποποιήσεις του κανονισμού (ΕΕ) αριθ. 1003/2010 έχουν ενσωματωθεί στο αρχικό κείμενο. Η παρούσα ενοποιημένη έκδοση έχει μόνο αξία τεκμηρίωσης.
ΣΥΝΑΦΗ ΚΕΙΜΕΝΑ
Κανονισμός (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφαλείας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (ΕΕ L 200 της 31.7.2009, σ. 1-24)
Βλέπε ενοποιημένη έκδοση.
Οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Οδηγία-πλαίσιο) (ΕΕ L 263 της 9.10.2007, σ. 1-160)
Βλέπε ενοποιημένη έκδοση.
τελευταία ενημέρωση 30.04.2019